U-I-131/97
Natisni
Opravilna št.:
U-I-131/97
Datum odločitve:
26. 11. 1998
Objavljeno:
OdlUS VII, 211
ECLI:
ECLI:SI:USRS:1998:U.I.131.97
Akt:
Odlok o spremembi imena ulice na območju Mestne občine Ljubljana (Uradni list RS, št. 22/97)
Izrek:
Pobuda za oceno zakonitosti Odloka o spremembi imena ulice na območju Mestne občine Ljubljana se zavrne.
Evidenčni stavek:
Po smiselni razlagi določbe tretjega odstavka 7. člena ZIEUS iz nje izhaja, da morajo občani imeti možnost, da na svojih zborih in v organih krajevnih skupnosti dajejo svoje pobude in predloge za imenovanje in preimenovanje oziroma jim mora biti omogočeno, da se izjavijo o že danih predlogih. Te pomanjkljive in nekoliko nejasne zakonske določbe vsekakor ni mogoče razlagati povsem dobesedno, da pobude in predlogi po drugi poti kot prek zborov občanov in organov krajevnih skupnosti sploh ne bi bili dopustni.
Geslo:
Naselja, ulice, imenovanje, preimenovanje, sodelovanje krajanov.
Pravna podlaga:
Zakon o imenovanju in evidentiranju naselij, ulic in stavb (ZIENUS), 7. čl.
Zakon o Ustavnem sodišču (ZUstS), 2. odst.26. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-74/92 (OdlUS I,88) in št. U-I-120/92 (OdlUS I,100).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tatjana Roksandić, Ljubljana
Datum vloge:
13. 5. 1997
Vrsta odločitve:
sklep
Vrsta rešitve:
zavrnitev
Dokument:
US19184
Dokument v PDF obliki:
U-I-131-97.pdf
68 KB
Prenesite datoteko
U-I-131/97
26.11.1998
S K L E P
Ustavno sodišče je v postopku za preizkus pobude Tatjane Roksandić iz Ljubljane na seji dne 26. novembra 1998
s k l e n i l o :
Pobuda za oceno zakonitosti Odloka o spremembi imena ulice na območju Mestne občine Ljubljana (Uradni list RS, št. 22/97) se zavrne.
O b r a z l o ž i t e v
A.
1. Pobudnica je vložila pobudo za oceno zakonitosti v izreku tega sklepa navedenega odloka, s katerim je Mestni svet Mestne občine Ljubljana določil, da se spremeni ime ulice "Zrinjskega cesta" in preimenuje v "Ulico Janeza Pavla II.". Izpodbijani odlok naj bi bil namreč v nasprotju s tretjim odstavkom 7. člena Zakona o imenovanju in evidentiranju naselij, ulic in stavb (Uradni list SRS, št. 5/80, 42/86 in 5/90 ter Uradni list RS, št. 8/90, 10/91, 17/91, 13/93 in 66/93 - v nadaljevanju: ZIENUS).
2. Navaja, da je Odlok nezakonit, ker je bil sprejet na pobudo tretjih in v nasprotju s pravočasno izraženim odklonilnim mnenjem večine prebivalcev Zrinjskega ceste. Kot dokaz je predložila zapisnik o javni razpravi o predlogu za preimenovanje z dne 7.8.1996. Iz zapisnika izhaja, da je pri glasovanju o predlogu o spremembi imena sodelovalo 42 krajanov Krajevne skupnosti Poljane, za preimenovanje sta se izrekla dva, proti pa jih je glasovalo štirideset.
3. Pobudnica tudi navaja, da ji je znano stališče Ustavnega sodišča, izraženo v odločbah U-I-74/92 (OdlUS I, 88) in U-I- 120/92 (OdlUS I, 100), po katerem naj določbe tretjega odstavka 7. člena ZIEUS ne bi bilo mogoče razlagati povsem dobesedno, torej tako, da pobude in predlogi po drugi poti kot preko zbora občanov in organov krajevnih skupnosti ne bi bili dopustni. Zdi se ji nesprejemljivo, da Ustavno sodišče povsem jasno določbo zakona smiselno interpretira drugače, kot se glasi.
4. Mestni svet Mestne občine Ljubljana je na pobudo odgovoril, ter meni, da je pobuda neutemeljena. Pri tem se sklicuje na že navedeni odločbi Ustavnega sodišča. Navajajo tudi, da je bila občanom v skladu z ZIEUS dana možnost, da se izjavijo o predlogu in da je Komisija Mestnega sveta Mestne občine Ljubljana obravnavala pripombe iz javne razprave.
B.
5. Ustavno sodišče se je že večkrat ukvarjalo s problematiko preimenovanja naselij in ulic. Prav tako je tudi že obravnavalo vprašanje kroga pobudnikov in predlagateljev za imenovanje oziroma preimenovanje naselij in ulic (OdlUS I, 88 in OdlUS I, 100). V prvo citirani zadevi je Ustavno sodišče odločilo, da po smiselni razlagi določbe tretjega odstavka 7. člena ZIEUS1 iz nje izhaja, da morajo občani imeti možnost, da na svojih zborih in v organih krajevnih skupnosti dajejo svoje pobude in predloge za imenovanje in preimenovanje oziroma jim mora biti omogočeno, da se izjavijo o že danih predlogih. Te pomanjkljive in nekoliko nejasne zakonske določbe vsekakor ni mogoče razlagati povsem dobesedno, da pobude in predlogi po drugi poti kot prek zborov občanov in organov krajevnih skupnosti sploh ne bi bili dopustni.
6. To stališče je Ustavno sodišče ponovilo tudi v zadevi (OdlUS I, 100) in dodalo, da tudi odločitev o preimenovanju, ki bi bila sprejeta v nasprotju z izraženim odklonilnim mnenjem večine prebivalcev ulice, ne bi bila nezakonita.
7. Tako iz navedb pobudnice, kakor tudi iz odgovora Mestnega sveta Mestne občine Ljubljana izhaja, da je bil postopek za preimenovanje Zrinjskega ulice v Ulico Janeza Pavla II. izpeljan v skladu z zakonom, saj so občani imeli možnost podati svoje mnenje o predlogu za preimenovanje. Dejstvo, da je Mestni svet Mestne občine Ljubljana odločil drugače od izražene volje krajanov, pa ni razlog za nezakonitost Odloka, saj le-ta na njihovo mnenje ni vezan.
8. Po teh ugotovitvah je Ustavno sodišče pobudo kot očitno neutemeljeno zavrnilo.
C.
9. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94) v sestavi: predsednik Franc Testen ter sodnice in sodniki dr. Janez Čebulj, dr. Miroslava Geč - Korošec, Alojz Janko, Milojka Modrijan, dr. Mirjam Škrk in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen
Opomba:
1"Pobude in predloge za imenovanje, preimenovanje, združevanje, razdruževanje in odpravo naselij in ulic dajejo ljudje in občani na svoji zborih in v organih krajevnih skupnosti."